शाही शादी आज, ठंड से बचने लगाए विशेष अलाव
विशाल गीते/महेश चौहान | महेश्वर/कसरावद (खरगोन)
महेश्वर स्थित राजबाड़ा में होलकर परिवार में मंगलवार को होने जा रही यशवंत होलकर व नायरिका गोदरेज की शाही शादी की तैयारियां पूरी हो गई। नर्मदा किनारे कड़ाके की ठंड से बचाव के लिए मेहमानों के लिए खास अलाव तैयार हैं। 200 से ज्यादा अलाव शालीवाहन के वीआईपी विश्राम टेंट के अलावा, स्नेहभोज परिसर व विवाहस्थल अहिल्येश्वर मंदिर क्षेत्र में रखे गए हैं।
ये मंगलवार गोधूली बेला में अहिल्येश्वर मंदिर में विवाह कार्यक्रम व उसके बाद रात में स्नेहभोज के दौरान शाही मेहमानों का ठंड से बचाव करेंगे। ईंट व सीमेंट से बने अलाव में लकड़ी जलाई जाएगी। मुंबई में उद्योगपति गोदरेज परिवार के समारोह के बाद शाही शादी के लिए यहां देशी-विदेशी मेहमान पहुंच रहे। रविवार को अहिल्येश्वर मंदिर परिसर व अहिल्या घाट की सीढ़ियों को मोटरपंप से धोया गया। नजर बाग परिसर की भी सफाई की गई। नर्मदा के उस पार शालीवाहन क्षेत्र में टेंट पंडालों में सुविधा व सुरक्षा चाक चौबंद की गई है।
टेंट के के बाहर बिजली के कैंडिल जगमगा उठे।
स्नेहभोज में कांच के गिलास में जलेगी बाती : होलकर व गोदरेज परिवार के मेहमान राजबाड़ा स्थित हेरिटेज होटल परिसर में स्नेहभोज करेंगे। रविवार को इस परिसर को भी गोबर से लीपकर तैयार किया गया। परिसर में पारंपरिक पीले कपड़े में लोहे का रिंग लगाकर कई दीपक तैयार किए गए हैं। इसमें कांच का छोटा गिलास और उसमें बाती लगाकर रोशनी होगी। इसके अलावा नजरबाग परिसर और होटल के अंदर कच्चे मकान के ऊपर रंगीन पन्नियों को ताेरण से सजाया है।
यहां भी ठहरेंगे खास मेहमान : शादी में 250 से ज्यादा शाही मेहमान आ रहे हैं। राजबाड़ा परिसर स्थित हेरिटेज होटल में 30, लबुज कैफे गेस्ट हाउस में 15, नर्मदा तट स्थित फार्म हाउस के 21 टेंटों में 42 मेहमान ठहरेंगे। शालीवाहन क्षेत्र के 74 वीआईपी टेंट में 150 से ज्यादा होलकर एवं गोदरेज परिवार के मेहमान शामिल होंगे।
awa_Deva mai_Deva hin_Deva hin_Deva hin_Deva hin_Deva hin_Deva